FI Euroopan unionin virallinen lehti C 188/35

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2009/C 188/13

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”PROSCIUTTO DI SAURIS”

EY-N:o: IT-PGI-0005-0512-07.12.2005

SAN ( ) SMM ( X )

Tämä tiedotustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Ministero delle Politiche Agricole e Forestali Osoite: Via XX Settembre 20 00187 Roma RM ITALIA Puhelin +39 0646655106 Faksi +39 0646655306 Sähköposti: saco7@politicheagricole.gov.it

2. Ryhmittymä:

Nimi: Associazione Temporanea tra Imprese per la presentazione della richiesta e l’ottenimento del riconoscimento delle I.G.P. «Speck e Prosciutto di Sauris» Osoite: Sauris di Sotto, 88 33020 Sauris UD ITALIA Puhelin +39 043386054 Faksi +39 043386149 Sähköposti: claudio.p@wolfsauris.it Kokoonpano: Tuottaja/jalostaja ( X ) muu ( )

3. Tuotelaji:

Luokka 1.2 Lihavalmisteet

4. eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi:

”Prosciutto di Sauris”

4.2 Kuvaus:

SMM-tuote Prosciutto di Sauris on suolattu ja savustettu kinkku, jonka raakakypsytys on kestänyt vähintään 10 kuukautta. Kypsytyksen jälkeen Prosciutto di Sauris saatetaan myyntiin kokonaisena, luullisena ja ilman sorkkaa. Kamaran väri on tasaisen pähkinänruskea, ja siinä on kultaan ja oranssiin vivahtavia sävyjä. Näkyvissä oleva vähärasvainen liha on väriltään tummanpunaista. Lihan rakenne on kiinteä mutta elastinen, myös pystysuoraan leikattaessa. Kokonainen luullinen Prosciutto di Sauris kinkku painaa vähintään 7,5 kilogrammaa. Vähärasvaisen lihan väri vaihtelee leikattuna punaisesta vaaleanpunaiseen. Rasva on väriltään kirkkaan tai vaaleanpunervan valkoista. Liha on miedontuoksuista ja pehmeänmakuista, ja siinä on miellyttävä savun aromi. Kulutukseen saatettaessa tuotteella on oltava seuraavat fyysis-kemialliset ominaisuudet: kosteuspitoisuus alle 64 %; suolan (kloridien) ja kosteuspitoisuuden välinen suhde: suurempi kuin 7,2 mutta pienempi kuin 11,2; valkuaispitoisuus: yli 24 % mutta alle 30 %. Nämä ominaisuudet määriteltiin hyväksytyissä Sincert-määrityslaboratorioissa vuosina 2001–2005 mitattujen ja neljännesvuosittain tarkastettujen objektiivisten muuttujien perusteella (yhteensä 120 määritystä). Testeissä noudatettiin seuraavia menetelmiä:

— valkuaiset: (N x 6,25), UM: g/100 g, menetelmä ISO937:1991

— natriumkloridi: UM: g/100 g, menetelmä AOAC 935.47 ed. 17th 2003

— kuiva-aine: UM: g/100 g, menetelmä ISO 1442:1997

4.3 Maantieteellinen alue:

Friuli-Venezia Giulian autonomisella alueella sijaitseva Saurisin kunta.

4.4 Alkuperätodisteet:

Kutakin tuotantomenettelyn vaihetta on valvottava, ja kaikista tulevista ja lähtevistä tuotteista (input ja output) on laadittava asiakirjat. Tällä tavoin ja merkitsemällä kasvattajat, teurastajat, paloittelijat, jalostajat, pakkaajat ja leikkaajat valvontaelimen ylläpitämiin rekistereihin sekä ilmoittamalla ajoissa valvontaelimelle tuotetut määrät varmistetaan tuotteen jäljitettävyys kaikissa tuotantoketjun vaiheissa. Valvontaelin tekee kaikkia luetteloihin merkittyjä fyysisiä ja oikeushenkilöitä koskevia tarkastuksia tuotantoeritelmän ja siihen liittyvän valvontasuunnitelman määräysten mukaisesti.

4.5 Tuotantomenetelmä:

Kyseisen SMM-tuotteen tuotantoon käytettävän raaka-aineen on oltava peräisin Italian kantakirjaan merkityistä perinteisistä Large White Italiana ja Landrace Italiana -roduista tai kyseisten rotujen karjujen jälkeläisistä, Italian kantakirjaan merkittyyn Duroc Italiana -rotuun kuuluvien karjujen jälkeläisistä tai muihin rotuihin kuuluvien karjujen tai hybridikarjujen jälkeläisistä, mikäli ne ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän painavien sikojen tuotantoon liittyvien tavoitteiden kanssa. Siat teurastetaan 9–15 kuukauden ikäisinä. Teurastetut ruhot on luokiteltava painaviksi ruhoiksi asetuksen (ETY) N:o 3220/84 ja 8. kesäkuuta 2001 tehdyn komission päätöksen 2001/468/EY mukaisesti, ja niiden on vastattava virallisen luokitusjärjestelmän keskimmäisten lihakkuusluokkien vaatimuksia.

Potkan on oltava yli 11 kilon painoinen, ja sen jalostusprosessi on aloitettava yhden päivän kuluessa toimituksesta. Suolaus tapahtuu kolmessa vaiheessa ja päättyy 21 päivän kuluessa suolauksen aloittamisesta. Potkien savustus suoritetaan savustamossa siten, että savustushuoneen ulkopuolella sijaitsevista pyökkipuilla lämmitetyistä uuneista tuleva savu kanavoidaan savustushuoneeseen lattian läpi. Savustus kestää kaiken kaikkiaan kolme vuorokautta. Savustushuoneen lämpötila on 15–20 °C, ja sen suhteellinen kosteuspitoisuus on 50–90 %. Kuivauksen jälkeen kinkut viedään kypsyttämöihin, joissa on ikkunat, jotta voidaan varmistaa luonnollinen ilmanvaihto. Kypsytys tapahtuu tiloissa, joiden lämpötila 16–22 °C ja suhteellinen kosteuspitoisuus 50–90 %. Kypsytyksen aikana kinkuissa oleviin halkeamiin sivellään tahnaa, jonka ainesosat ovat seuraavat: 60–80 % sianihraa, enintään 25 % jauhettua viljaa, 1 % suolaa ja 1–30 % pippuria. Voitelun jälkeen kinkkujen kypsytystä jatketaan vähintään kymmenen kuukauden ajan – kymmenen samanpituisen 30 päivän jakson ajan ensimmäisestä suolauspäivästä lähtien.

Kokonainen luullinen Prosciutto di Sauris -kinkku painaa vähintään 7,5 kilogrammaa. Se voidaan saattaa myyntiin kokonaisena luullisena tai luuttomana taikka luuttomana ja paloiteltuna taikka viipaloituna ja esipakattuna. Luuttomat tai paloitellut kinkut on saatettava myyntiin tyhjiöpakattuna, ja viipaloidut ja esipakatut tuotteet on pakattava tyhjiöpakkaukseen tai suojakaasuun. SMM-tuotteen Prosciutto di Sauris luuttomaksi leikkaaminen, paloittelu, viipalointi ja pakkaus suoritetaan 4.3 kohdassa tarkoitetulla rajoitetulla alueella sijaitsevissa laitoksissa, jotta voidaan varmistaa, että kuluttajalle tarjottava tuote vastaa kyseisen tuotteen erityisominaisuuksia erityisesti sen maun ja tyypillisen savuntuoksun suhteen.

4.6 Yhteys maantieteelliseen alkuperään:

Prosciutto di Sauris -kinkun erityisominaisuudet ovat tiiviisti sidoksissa tuotantoalueeseen, erityisesti Saurisin laakson mikroilmastoon ja sianlihan perinteiseen savustusmenetelmään. Itä-länsisuuntaan sijaitseva Saurisin laakso on maljan muotoinen ja erityisten korkeussuhteidensa ansiosta vähemmän sateille altis kuin muut karnisten ja juliaanisten Alppien alueet. Sen sijainti yli 1 000 metriä merenpinnasta sekä laakson pohjalla ja sitä ympäröivillä vuorilla syntyvät ilmavirtaukset merkitsevät jatkuvia tuulia, jotka pysyvät, osaksi myös alueella sijaitsevan tekoaltaan ansiosta, yleensä leutoina ja puhaltavat päivisin kohti vuoria ja öisin kohti laaksoa luoden soveltuvat hygroskooppiset edellytykset, jotka auttavat kuivattamaan kinkkuja kypsytyksen aikana. Kypsytyksen aikana kinkun pinnalle muodostuu endogeenisiin entsyymeihin ja suolaan liittyvien biokemiallisten prosessien avustuksella mikroflooraa, erityisesti hometta, jota esiintyy luonnostaan kypsyttämöissä. Tämä antaa tuotteelle sille tyypilliset aistinvaraiset ominaisuudet. Tuotteen pehmeän maun katsotaan olevan sidoksissa viileään ilmaan, jota pääsee virtaamaan kypsyttämöihin ylemmästä Lumiein laaksosta, samoin kuin valmistuksessa käytettyyn oikeaan suolamäärään ja kinkun pinnalla olevan rasvan hapettumattomuuteen. Tässä mielessä Prosciutto di Sauris -kinkun tuotanto on tiukasti riippuvainen kyseisen alueen ympäristöön liittyvistä olosuhteista (ilmasto) ja biologisista olosuhteista (mikrofloora). Ainutlaatuiseen mikroilmastoon yhdistyy perinteinen kinkkujen suolaus- ja savustustaito. Alueen ensimmäisiltä asukkailta periytyvän savustustekniikan seurauksena liha saa tyypilliset aistinvaraiset ominaisuutensa, jotka liittyvät erityisesti savustetun kinkun väriin ja varsinkin sen tuoksuun ja makuun. Prosciutto di Sauris -kinkun savustukseen käytetään perinteisesti kyseisen alueen metsistä saatua pyökkipuuta, jonka savu antaa tuotteelle sille ominaisen kevyesti aromikkaan maun ja miedon tuoksun. Paikallisväestön perinteinen taito yhdistää saksalaisen perinteen mukainen savustus suolaukseen, joka on Alppien eteläpuolella yleisempi lihan säilöntätapa, vaikuttaa niin ikään osaltaan Prosciutto di Sauris -kinkun aistinvaraisiin ominaisuuksiin ja erityisesti sen miellyttävään savunaromiin ja -makuun.

4.7 Valvontaelin:

Valvontaelin täyttää standardin EN 45011 vaatimukset.

Nimi: Istituto Nord Est Qualità — I.N.E.Q. Osoite: Via Nazionale 33/35 33030 Villanova di San Daniele del Friuli UD ITALIA Puhelin +39 0432956951 Faksi +39 0432956955 Sähköposti: info@ineq.it

4.8 Merkinnät:

Jokaiseen kinkkuun on merkittävä pysyvällä musteella tai polttamalla leima, jossa ilmoitetaan päivä, kuukausi (roomalaisin kirjaimin) ja vuosi, jona tuotteen valmistus aloitettiin, sekä teurastamon nimi. Suojattu maantieteellinen merkintä ”Prosciutto di Sauris” on merkittävä italian kielellä etikettiin selkein lähtemättömin kirjaimin, jotka erottuvat selvästi muista etiketissä olevista tiedoista. Välittömästi nimityksen jälkeen on merkittävä suojattua maantieteellistä merkintää tarkoittava ilmaisu ”Indicazione geografica protetta” ja/tai sen lyhenne ”I.G.P” (=SMM). Nimiin, toiminimiin tai yksityisiin tuotemerkkeihin viittaavat merkinnät ovat sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan. SMM-tuotteen tunnus on merkittävä etiketteihin, pakkauksiin ja graafiseen aineistoon.

Kyseisen SMM-tuotteen tunnus koostuu sinisestä, vihreän reunuksen ympäröimästä soikiosta, jonka sisällä on keltaisella painettu teksti ”Sauris”. Tekstin yläpuolella on valkoisella piirretty kuva vuorista ja kaksi vihreää kuusta, ja sen alapuolella on kaksi vaaleansinistä kaariviivaa.